СТВАРАОЦИ СРБИЈЕ” – ОПШТИ ПРОГРАМ ФИНАНСИЈСКЕ ПОДРШКЕ СЕКТОРУ МСПП У 2026. ГОДИНИ 

Министарство привреде, у сарадњи са Фондом за развој Републике Србије, спроводи овај програм са циљем да подстакне ново запошљавање и даљи раст привредне активности кроз повећање вредности и обима производње и промета, јачање конкурентности привреде, као и кроз пружање подршке почетницима за отпочињање самосталног пословања. На тај начин стварају се повољнији услови за одрживи економски развој и унапређење укупног пословног окружења.
Програмом се предвиђа усмеравање финансијских средстава на инвестиције које доприносе одржању и унапређењу постојећих производних и пословних капацитета, као и стабилности пословања привредних субјеката у условима тржишних изазова.
Кроз свеобухватну финансијску подршку, како кроз широк опсег делатности које се подржавају, так и кроз износ бесповратних средстава која се додељују, и широку намену улагања, предузетницима се омогућава лакши почетак пословања, као и даљи развој пословања кроз набавку неопходне опреме, унапређење пословних капацитета и јачање конкурентности на тржишту. На овај начин стварају се предуслови за одржив раст и развој привредних субјеката и дугорочан допринос економском развоју Републике Србије.
Основне информације о Програму
За спровођење Програма опредељено је укупно 80.000.000,00 динара бесповратних средстава. Преостали износ инвестиционог улагања привредних субјеката финансираће се из сопствених средстава корисника или из кредита Фонда.
Право да се пријаве имају предузетници, микро и мала привредна друштва и задруге који су регистровани у Агенцији за привредне регистре.
Врсте подршке
Привредни субјекти који испуне услове могу остварити право на:
· бесповратна средства до 50% вредности улагања, а највише 1.000.000,00 РСД;
· финансирање остатка инвестиције из сопствених средстава или кредита Фонда са роком отплате до 5 година, уз грејс период до једне године и каматну стопу од 2,5% на годишњем нивоу уз остала средства обезбеђења и валутну клаузулу.
Укупна вредност улагања по једном захтеву не може бити мања од 400.000,00 РСД, нити већа од 2.000.000,00 РСД.
Шта може да се финансира
Средства опредељена Програмом намењена су за:

1) куповину нове или половне опреме, машина и специјализованих алата за машине, возила, као и машина и опреме за унапређење енергетске ефикасности и еколошких аспеката сопствене производње, не старијих од пет година, набавку нове рачунарске опреме и софтверске лиценце, који су у функцији обављања делатности;
2)  инвестиционо и текуће одржавање, адаптацију, санацију и реконструкцију производног и  пословног простора;
3) оперативне трошкове, који могу да учествују највише до 40% у структури укупног улагања за које се потражују средства Програма.
Подршка кроз обуке и саветовање
Оснивачи привредних субјеката, који конкуришу за средства по Програму, могу да се обрате акредитованим регионалним развојним агенцијама како би прошли бесплатну обуку у вези са конкурисањем по Програму, коју пружају наведене агенције. 
Начин пријављивања
Попуњен обједињен захтев за кредит и бесповратна средства (или само за бесповратна средства, ако се користе сопствена средства) са пратећом документацијом предаје се преко Портала Фонда за развој РС који се налази на интернет страници Фонда.

Комплетна конкурсна документација и све детаљне информације доступне су на интернет странама странe Министарства: https://www.privreda.gov.rs/ и Фонда: https://fondzarazvoj.co.rs/.

